
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 17.09.2008
                      Nr.  PL-x  216/2008
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra proiectului de Lege pentru completarea art.2 al Legii 
       nr. 146/1997 privind taxele judiciare de timbru
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru completarea art.2 al Legii nr. 146/1997 privind taxele judiciare de timbru, trimis cu adresa  PL-x 216 din 16 aprilie 2008, înregistrată sub nr. 31/343 din 16 aprilie 2008.    
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

     Senatul, în calitate de primă Cameră sesizată, a adoptat proiectul de lege în şedinţa din 9 aprilie 2008.

Consiliul Legislativ a avizat favorabil iniţiativa legislativă, cu  unele observaţii şi propuneri, conform avizului nr. 1420 din 16 octombrie 2007.

Guvernul, prin punctul său de vedere transmis cu adresa nr. 3068 din 15 noiembrie 2007, nu susţine adoptarea proiectului de lege.

Iniţiativa legislativă supusă dezbaterii are ca obiect de reglementare completarea dispoziţiilor art. 2 din Legea nr. 146/1997 privind taxele judiciare de timbru, cu modificările şi completările ulterioare, intervenţia legislativă vizând stabilirea unei taxe de timbru mai reduse, respectiv de 10% din cuantumul taxei judiciare de timbru care ar plătită în mod obişnuit pentru cererile evaluabile în bani, măsură de natură să protejeze drepturile ambelor părţi implicate în procesul verbal având ca obiect daune morale şi să permită victimei faptei ilicite să solicite reparaţia integrală, acoperitoare, pentru prejudiciul moral suferit, precum şi o protecţie mai mare a pârâtului împotriva unor pretenţii exagerate sau neîntemeiate, astfel cum rezultă din expunerea de motive. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 17 septembrie 2008. La lucrările Comisiei a participat, în calitate de invitat, din partea Ministerului Justiţiei, domnul Theodor Cătălin Nicolescu – secretar de stat.

Cu prilejul dezbaterilor s-a constatat că iniţiativa legislativă nu se justifică întrucât, potrivit legislaţiei în vigoare, sumele avansate de reclamant cu titlu de taxă judiciară de timbru pot fi recuperate, potrivit prevederilor art. 274 şi următoarele din Codul de procedură civilă, de la partea care a căzut în pretenţii. Mai mult decât atât iniţiatorii nu precizează sursele de finanţare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, care prevăd: „Nicio cheltuială bugetară nu poate fi aprobată fără stabilirea sursei de finanţare”.

 În urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu majoritate de voturi     (4 voturi împotrivă), să se propună plenului Camerei Deputaţilor respingerea  proiectului de Lege pentru completarea art.2 al Legii nr. 146/1997 privind taxele judiciare de timbru.

Din numărul total de 29 membri ai Comisiei juridice, de disciplină şi imunităţi au participat la dezbateri 17 deputaţi.

În raport cu obiectul şi conţinutul său, proiectul de lege face parte din categoria legilor ordinare. 

                  VICEPREŞEDINTE,                                      SECRETAR,

                   Florin IORDACHE                                      George BĂEŞU
      Consilier,

Nicoleta Grecu

